**ФОТО-КОНКУРС „ВИКИ ВОЛИ ЗЕМЉУ 2016“**

*Београд, 27. мај 2016 -* **Викимедија Србије, у сарадњи са Заводом за заштиту природе Србије и Туристичком организацијом Србије*,* организује наградни фото-конкурс „Вики воли Земљу”, од 1. до 31. маја 2016. године, са циљем прикупљања фотографија заштићених природних добара (национални паркови, резервати, заштићена подручја и др.) широм Србије.**

Србија има велики број заштићених природних целина и добара, али су она најчешће непозната и недоступна јавности. Циљ пројекта је, с једне стране, фотографисати под слободом лиценцом што више природних споменика, а са друге стране допринети повећању јавне свести о очувању природе.

У такмичењу могу учествовати сви регистровани корисници Википедије, који треба да поставе фотографије на Викимедијину мултимедијалну оставу. Фотографије морају бити начињене пре или током трајања конкурса.

Стручни жири Завода за заштиту природе Србије одабраће три најбоље фотографије које ће бити награђене лаптопом, таблетом и екстерним хард диском.

Фотографије ће, поред доступности на Викимедијиној остави, бити представљене јавности и кроз изложбе у градовима Србије: у Београду у Туристичкој организацији Србије, у Нишу на интернационалном џез фестивалу „Нишвил“ и у граду одакле ће стићи победничка фотографија.

Фото-конкурс „Вики воли Земљу” (*Wiki Loves Earth - WLE*) је међународно годишње такмичење које се организује у  више од 20 земаља. Такмичење је први пут одржано 2013. године у организацији Википедије на украјинском језику. Прошле године је на глобалном нивоу више од 8500 учесника послало преко 100 хиљада фотографија.

„Вики воли Земљу” се у Србији реализује трећу годину за редом. Сваке године Србија је прикупила око 800 фотографија природе.

Више информација о конкурсу можете пронаћи на сајту: www.vikivolizemlju.rs.

Више информација о међународном пројекту „Вики воли Земљу**“** можете пронаћи на званичној страници конкурса: [www.wikilovesearth.org](http://www.wikilovesearth.org).

Победничке фотографије из Србије 2014. и 2015. године можете погледати на: <http://wle.wikimedia.rs/pobednici.html>.

Пратите нас и на Фејсбуку [facebook.com/wleserbia](https://www.facebook.com/wleserbia), Инстаграму wikimedia\_serbia, Твитеру [@wm\_rs,](https://twitter.com/wm_rs)  и Блогу <http://blog.wikimedia.rs/>**.**

*Додатне информације:*

Викимедија Србије је невладино, нестраначко и непрофитно удружење, чији су циљеви промоција и подржавање стварања, сакупљања и умножавања слободног садржаја на српском језику искључиво на непрофитан начин, као и идеје да сви људи имају једнак приступ знању и образовању.

Удружење је регистровано у Србији и делује као једини званични огранак Викимедије у Србији. Задужбина Викимедија је међународна непрофитна организација која координира активностима независних националних огранака са којима дели исте циљеве и одржава Википедију и друге вишејезичке вики пројекте: Викивести, Викиречник, Викикњиге, Викизворник, Викицитат, Викиверзитет и Викимедијину оставу.

Викимедија Србије тренутно реализује више пројеката:

* „ЦЕЕ Пролеће 2016“ – Међународно такмичење у писању нових чланака и допуњавању постојећих на Википедији на српском језику, о земљама Источне и Централне Европе, али и свим темама везаним за ове земље (култура, музика, наука, спорти сл). Проглашење најбољих чланака очекује се око 10. јуна, а победници ће бити награђени дигиталним фото-апартом, таблетом и ранцем за лаптоп.
* „[ВикиЛајв](https://rs.wikimedia.org/wiki/Пројекат:Вики_фото-школа_у_Петници) 2016“ – Дводневна конференција намењена уредницима Википедије биће одржана 14. и 15. маја у „Стартит“ центру. У два дана предвиђено је више од 15 предавања и сесија о највећој енциклопедији на свету, као и интерактивне радионице уређивања Википедије.
* „Еду Вики-камп“ – Током три дана у природи група студената/средњошколаца додатно ће се едукуовати и умрежити кроз онлајн (уређивање Википедије и других Вики-пројеката) и офлајн активности (Вики експедиције, тим билдинг активности, развијање вештина презентовања и сл.)
* „Вики Југ“ - проширење и наставак пројекта насталог из микрогрантова *(Да би будућност знала ко смо, пођимо слободним знањем кроз прошлост)* и реализује се у сарадњи са Омладинским клубом Анчики из Лескова. Крајњи циљ пројекта је оспособљавање и едукација 20 Википедијанаца из Јабланичког и Пчињског округа, за активни рад на ажурирању новог садржаја, не само на Википедији, већ и на Викивестима, Викицитатима и Викимедијиној остави - кроз повећање капацитета слободних информација на интернету.
* Фото-грантови – Стални позив за подношење предлога пројеката слободних фотографија. Циљ конкурса је повећање фонда Викимедијине мултимедијалне оставе и обогаћивање других Вики пројеката слободног знања.